U skladu sa članom 94. stav (2) tačka f) Zakona o osnovnom odgoju i obrazovanju Kantona Sarajevo („Sl.novine Kantona Sarajevo“broj: broj 23/17, 33/17, 30/19, 34/20), člana 103. Pravila JU OŠ”Mehmedalija Mak Dizdar” Sarajevo, Školski odbor JU OŠ “Mehmedalija Mak Dizdar“ Sarajevo, na sjednici održanoj dana 30.10.2020. godine, donosi

P R A V I L N I K O RADU

Produženog boravka JU OŠ „Mehmedalija Mak Dizdar“ Sarajevo

I OPĆE ODREDBE

Član 1.

(Predmet Pravilnika)

(1) Ovim Pravilnikom o radu produženog boravka (u daljenjem tekstu: Pravilnik) uređuje se način i organizacija rada produženog boravka u JU OŠ „Mehmedalija Mak Dizdar“ Sarajevo (u daljem tekstu: Škola), uslovi za formiranje produženog boravka, finansiranje produženog boravka, organizacija odgojno-obrazovnog rada, samostalni rad učenika, aktivnosti u slobodno vrijeme, pedagoška evidencija i dokumentacija u produženom boravku, profil i nivo stručne spreme nastavnika u produženom boravku, ishrana učenika i ostala pitanja u vezi sa radom produženog boravka.

 (2) Produženi boravak iz stava (1) ovog člana, kao oblik odgojno-obrazovnog rada, radi ostvarivanja određenih ishoda, ciljeva i zadataka, osniva se odlukom Školskog odbora, na osnovu Saglasnosti Ministarstva za obrazovanje, nauku i mlade Kantona Sarajevo.

Član 2.

(Upotreba ženskog ili muškog roda)

Terminološko korištenje ženskog ili muškog roda u ovom pravilniku podrazumijeva uključivanje oba roda.

Član 3.

(Program rada u produženom boravku)

Svi oblici i vidovi odgojno-obrazovnog rada sa učenicima u produženom boravku ostvaruju se u skladu sa Programom rada produženog boravka u osnovnoj školi ( u daljem tekstu: Program rada), propisanim od strane Ministarstva za obrazovanje, nauku i mlade Kantona Sarajevo.

Član 4.

(Ciljevi Programa rada u produženom boravku)

(1) Produženi boravak je poseban oblik odgojno-obrazovnog rada sa učenicima koji se realizira u školi i u okviru koga učenici imaju samostalan rad i niz različitih oblika slobodnih aktivnosti.

(2) Ciljevi programa rada i organizacije slobodnog vremena u produženom boravku:

1. omogućiti učeniku život ispunjen različitim sadržajima koji će povoljno utjecati na razvoj učenikove cjelokupne osobnosti, te individualnih i jedinstvenih potencijala,
2. omogućiti razvoj učenika kao socijalnog bića,

Specifični ciljevi:

1. potpun i harmoničan razvoj učenika,
2. važnost isticanja individualnih različitosti (svaki učenik je jedinstveno – nastoji mu se omogućiti svestran razvoj svih potencijala),

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. nastoji se omogućiti razvoj svih potencijala učenika,
2. koristiti mnogobrojne pristupe učenju, osposobiti učenike za samostalno učenje tj. motivisati ih za učenje,
3. razvijanje i njegovanje pismenosti (jezična i matematička),
4. razvoj kreativnosti, sposobnosti rješavanja problema,
5. pluralizam, poštovanje različitosti i važnosti tolerancije,
6. briga o učenicima s posebnim potrebama,
7. olakšavanje prelaza učenika iz nižih u više razrede osnovnog obrazovanja.

II USLOVI ZA FORMIRANJE PRODUŽENOG BORAVKA

Član 5.

(Prostorni uslovi i nastavna sredstva)

(1) Za formiranje produženog boravka potrebno je da škola ispunjava kadrovske, prostorne i materijalno-tehničke uslove, u skladu sa Pedagoškim standardima i općim normativima za osnovni odgoj i obrazovanje i normative radnog prostora, opreme, nastavnih sredstava i učila po predmetima za osnovnu školu ( u daljem tekstu: Pedagoški standardi).

(2) Prostor za produženi boravak jednog učenika definisan je kako slijedi:

a) dnevni boravak za odmor i igru, podnom antialergijskom prostirkom za cijelu površinu poda- minimalno 2 m², optimalno 2, m²,

b) radni prostor s ormarićem ili policama za svakog učenika – minimalno 1,5 m², optimalno 2 m²,

c) kuhinja,

d) trpezarija,

e) mokri čvor, odvojeno za djevojčice i dječake.

(3) Nastavna sredstva u prostoru za produženi boravak Škole propisana su Pedagoškim standardima.

Član 6.

(Nastavni kadar u produženom boravku)

(1) Produženi boravak realizuju nastavnici koji ispunjavaju uslove u pogledu profila i stručne spreme propisane Pedagoškim standardima.

(2) Prilikom realizacije sadržaja produženog boravka nastavnik naročito vodi računa o odgoju i obrazovanju učenika, preduzimanju preventivnih mjera radi očuvanja zdravlja učenika, pomaganju u učenju i radu, podsticanju učenika na samostalni rad i sticanje radnih navika, razvoju socijalnih i komunikacijskih vještina, saradnji sa roditeljima, saradnji sa lokalnom zajednicom, saradnji sa ustanovama kulture, kao i sa svim drugim relevantnim ustanovama koje se indirektno ili direktno uključuju u rad škole.

Član 7.

( Formiranje grupa učenika)

 (1) U zavisnosti od potreba i uslova Škola formira grupe učenika produženog boravka u skladu sa Pedagoškim standardima.

(2) Broj učenika u produženom boravku usklađuje se sa iskazanim potrebama roditelja/staratelja i mogućnostima škole.

(3) Grupe produženog boravka mogu da budu organizovane u grupe učenika istog razreda ili grupe dva i više razreda, vodeći računa o broju i uzrastu učenika u grupi.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(4) Broj učenika u grupi produženog boravka određuje se u skladu sa Pedagoškim standardima.

Član 8.

(Učenici)

U produženi boravak, mogu se uključiti učenici razredne nastave - I, II, III i IV razreda osnovne škole.

III FINANSIRANJE PRODUŽENOG BORAVKA

Član 9.

(Finansiranje produženog boravka)

(1) Usluge produženog boravka finansiraju roditelji učenika uključenih u rad produženog boravka. Odluku o cijeni i korekcijama cijene utvrđuje Školski odbor Škole u skladu sa relevantnim propisima.

(2) Prihodi stečeni pružanjem usluga produženog boravka su vlastiti prihodi škole i prije svega se usmjeravaju za materijalne troškove, tekuće održavanje i nabavku opreme, naknadu radnicima koji su sudjelovali u realizaciji poslova, stručno usavršavanje, sportske i kulturne aktivnosti, đačke ekskurzije, takmičenja, nagrade učenicima i ostale namjene.

(3) Kriterije za prijem učenika u produženi boravak učenika i učešće roditelja u finansiranju produženog boravka, utvrđuje Školski odbor svojom odlukom u skladu sa važećim propisima.

Član 10.

(Popust na cijenu)

Roditelji koji imaju više djece u produženom boravku mogu ostvariti pravo popusta na svako dijete u visini od 10% ukupne cijene produženog boravka.

Član 11.

(Plaćanje)

(1) Sredstva za usluge produženog boravka uplaćuju roditelji direktno na račun škole, JRT TREZOR Kantona Sarajevo – Budžetska organizacija: JU OŠ “Mehmedalija Mak Dizdar” Sarajevo, najkasnije do 10-og za tekući mjesec.

(2) Ukoliko je učenik bolestan (što se dokazuje ljekarskim uvjerenjem/ispričnicom koje se dostavlja nastavniku u produženom boravku radi dalje obrade i umanjenja troškova) ili iz drugih opravdanih razloga odsutan više od 10 dana uzastopno, troškovi boravka za taj mjesec se umanjuju za 30% (dani se ne prenose u idući mjesec), uz uslov da o danu izostanka učenika roditelj/staratelj obavijesti nastavnika u produženom boravku, te od tog dana se uvažava pravo na umanjenje.

(3) Ukoliko roditelj ne prijavi nastavniku u produženom boravku odsustvovanje djeteta, troškovi boravka za taj mjesec se neće umanjiti.

(4) Za sve izostanke učenika Korisnika usluga kraće od 10 dana cijena usluge produženog boravka se ne umanjuje.

(5) Ukoliko učenik prelazi u drugu školu, roditelj/staratelj je obavezan platiti sve troškove produženog boravka do dana odlaska.

(6) Direktor škole i roditelj učenika kao korisnik usluga produženog boravka zaključuju ugovor kojim se uređuju prava i obaveze roditelja i Škole vezano za realizaciju produženog boravka učenika.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(7) Ukoliko roditelj - korisnik usluga ne plati iznos utvrđen Odlukom Školskog odbora, Škola će prvo poslati opomenu, a nakon druge opomene može raskinuti ugovor o korištenju produženog boravka.

IV ORGANIZACIJA RADA U PRODUŽENOM BORAVKU

Član 12.

( Radno vrijeme)

(1) Produženi boravak je organizirani boravak učenika u školi, prije ili nakon redovne, obavezne nastave i školskih aktivnosti.

(2) Produženi boravak je organiziran u prostorijama Škole u vrijeme trajanja nastave u I i II polugodištu školske godine, u dane kad se održava nastava.

(3) Radno vrijeme produženog boravka je od 7:00-17:00 sati.

(4) Produženi boravak ne radi u dane državnih praznika, kao ni u ostale dane koji se po Zakonu ne rade.

(5) Roditelj/staratelj učenika kao korisnik usluga je obavezan da se pridržava radnog vremena produženog boravka.

(6) Roditelj/staratelj iz stava (6) ovog člana ima pravo i obavezu da sarađuje sa stručnim kadrom, koji radi u produženom boravku.

Član 13.

(Vrste aktivnosti)

(1) Rad u produženom boravku treba da se odvija kroz realizaciju usmjerenih časova, neusmjerenih časova, samostalnog rada i pratećih aktivnosti, koje mogu biti dio neusmjerenih časova ili dio vannastavnih aktivnosti.

 (2) Realizacija, odnosno struktura nastavnih aktivnosti, samostalnog rada i slobodnih aktivnosti u okviru produženog boravka škola utvrđena je Programom rada produženog boravka u osnovnoj školi.

Član 14.

(Struktura aktivnosti)

(1) Struktura aktivnosti u produženom boravku sadrži:

a) organizirani prihvat učenika,

b) rad sa učenicima u skladu sa Programom rada,

c) samostalni rad učenika,

d) različite aktivnosti u slobodnom vremenu.

(2) S obzirom na vrijeme koje djeca provedu u školi planiranjem dnevnog rasporeda treba da se vodi računa o opterećenju učenika i smjeni obaveznih i slobodnih aktivnosti, perioda rada i perioda organizovanog odmora za učenike.

(3) U toku školske godine u periodu kada radi produženi boravak, Škola može organizovati Dan otvorenih vrata za zainteresovane učesnike odgojno-obrazovnog rada u školi i roditelje i prikazati rezultate rada nastale u okviru slobodnih aktivnosti ili radionica putem tematskog uređenja školskog prostora, javnih časova, priredbi i slično.

Član 15.

(Raspored aktivnosti produženog boravka)

Radi unapređivanja fizičkog, intelektualnog i emocionalnog razvoja učenika i zaštite njihovog zdravlja Škola treba da omogući:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

a) fleksibilan raspored aktivnosti kojim se uvažava složenost sadržaja programa i potreba za smjenjivanjem mirovanja i kretanja,

b) istovremeno organizovanje slobodnih aktivnosti sa grupama učenika,

c) obezbjeđivanje korelacije u svim oblastima rada,

d) svakodnevno organiziranje kratkih odmora učenika,

e) angažovanje roditelja i ostalih učenika i drugih saradnika u ostvarivanju određenih programskih i drugih odabranih zadataka u životu i radu škole,

f) stalno nastojanje da više od polovine vremena provedenog u školi bude ispunjeno aktivnostima i načinima rada koji obezbjeđuju kretanje i komunikaciju.

Član 16.

(Ravnomjerna opterećenost kod produženog boravka)

(1) Kod organizacije produženog boravka Škola omogućava:

a) pravilnu i efikasnu podjelu poslova nastavnika koji rade u produženom boravku, što podrazumjeva podjednak broj časova u svim vidovima rada sa učenicima,

b) pravilnu i efikasnu smjenu aktivnosti iz Programa rada i različitih oblika slobodnih aktivnosti.

(2) Nastavnici koji rade u produženom boravku sarađuju sa Stručnim organima Škole.

V SAMOSTALNI RAD UČENIKA

Član 17.

(Samostalni rad učenika)

(1) U okviru samostalnog rada učenika u produženom boravku, učenici organizirano i planski, uz stručno-pedagošku pomoć i saradnju sa nastavnikom utvrđuju, produbljuju, primjenjuju i usvajaju nova znanja, vještine i navike.

(2) U produženom boravku učenici se uključuju u samostano učenje i izradu domaće zadaće, a sve aktivnosti prati nastavnik u produženom boravku.

(3) Nastavnik u produženom boravku realizira aktivnosti u učenju i rješavanju domaćih zadataka u skladu sa nastavnim programom, sadržajima koje učenik usvaja u razredu koji pohađa u redovnoj nastavi.

(4) Nastavniku produženom boravku planira u skladu sa nastavnim programima i u saradnji sa učiteljem koji realizira nastavu u redovnom odjeljenju. U saradnji sa učiteljem iz redovne nastave, nastavnik u produženom boravku planira i realizira sa učenikom i časove, u okviru samostalnog rada, na kojima učenik treba usvojiti sadržaje u kojima ima prepreke i poteškoće. (5) U produženom boravku samostalni rad učenika realizuje se u skladu sa Programom rada. Kod samostalnog rada učenika, zadatak nastavnika je da ih uvodi u različite metode i tehnike učenja koje odgovaraju individualnim karakteristikama i potencijalima svakog pojedinog učenika.

(6) O napretku/zaostajanju učenika nastavnik u produženom boravku, je obavezan obavijestiti učitelja koji realizira nastavu u odjeljenju koje učenik redovno pohađa, roditelja tog učenika i o provedenim aktivnostima o dodatnom radu voditi pismenu zabilješku.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

VI AKTIVNOSTI U SLOBODNO VRIJEME

Član 18.

(Slobodne aktivnosti učenika)

(1) Aktivnosti u slobodnom vremenu učenika imaju prvenstveno rekreativno-zabavni i stvaralački karakter, te se organiziraju na principu potpune slobode izbora, dobrovoljnosti, samoorganizovanosti učenika u okviru različitih, grupa i kolektiva, kako bi omogućile da u njima učenici stvaraju, otkrivaju, predstavljaju, uvježbavaju, odmjeravaju, izražavaju riječima, zvucima, pokretima, bojama i drugim raznovrsnim oblicima i sredstvima. U aktivnostima učenici učestvuju bez obzira na uzrast, a u zavisnosti od interesovanja za sadržaje koji se organizovano i planski nude.

(2) Aktivnosti iz stava (1) ovog člana, planiraju se i programiraju Programom rada, a u njihovoj realizaciji mogu učestvovati i nastavnici predmetne nastave Škole.

(3) Aktivnosti u slobodnom vremenu mogu da se organiziraju u prostorijama produženog boravka, učionicama škole, a mogu da se organiziraju i van učionice, ako to škola može da obezbjedi.

(4) Aktivnosti u slobodnom vremenu se organizuju tako da omogućavaju aktivno angažovanje učenika i kretanje, a mogu biti:

a) sportske aktivnosti,

b) kreativne radionice,

c) društvene aktivnosti,

d) manifestacije tokom školske godine,

e) kulturne aktivnosti,

f) uređenje produženog boravka u skladu sa mogućnostima i željama učenika,

g) izrada tematskih panoa,

h) druge aktivnosti u skladu sa interesovanjima učenika.

(5) U sklopu rada kroz radionice, usmjerene časove i slobodne aktivnosti u radu mogu biti, odlukom direktora škole, angažovani i drugi nastavnici škole.

VII DOKUMENTACIJA I EVIDENCIJA RADA U PRODUŽENOM BORAVKU

Član 19.

( Dokumentacija i evidencija)

(1) Obavezna dokumentacija i evidencija koju vode nastavnici i stručni saradnici angažovani u radu produženog boravka su:

a) podaci o učeniku (ime i prezime učenika, ime, prezime i zanimanje roditelja/staratelja, adresa stanovanja učenika, brojeve telefona roditelja/staratelja),

b) ugovori između roditelja i škole,

c) spiskovi svih učenika koji pohađaju produženi boravak, sa podacima iz tačke a) ovog stava,

d) dnevnik rada u kojima se upisuje aktivnosti redovnog odgojno-obrazovnog rada, koji prate nastavne programe, odnosno nastavne sadržaje razreda kojeg učenik pohađa u redovnoj nastavi,

e) dnevnik vannastavnih/slobodnih aktivnosti učenika,

f) godišnji plan i program rada produženog boravka,

g) mjesečni plan i program rada produženog boravka,

h) dnevni plan i program rada produženog boravka,

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

i) plan i program rada vannastavnih/slobodnih aktivnosti,

j) dnevnik saradnje voditelja produženog boravka i učitelja učenika u redovnoj nastavi,

k) dnevne pripreme za odgojno-obrazovni rad i slobodno vrijeme,

 l) evidencija o prisutnosti učenika u produženom boravku,

m) evidencija saradnje roditelja i voditelja produženog boravka,

n) izvještaje i opise postignuća učenika koji pohađaju časove kada zaostaju u usvajanju određenih programskih sadržaja,

o) izvještaje i opise postignuća učenika za tromjesečje, polugodište i kraj školske godine.

Član 20.

(Vođenje dokumentacije)

Obavezna dokumentacija i evidencija iz stava (1) ovog člana vodi se na obrascima koje odobri direktor škole. Za urednost i preciznost vođenja ove dokumentacije i evidencije odgovorni su nastavnici u produženom boravku i nastavnici koji izvode posebne oblike odgojno-obrazovnog rada u produženom boravku.

Član 21.

(Stručno usavršavanje nastavnika)

Imajući u vidu temeljne zakonitosti struke, krajnji cilj (postignuće) i želju da učenik kvalitetno, svrsishodno i kreativno provodi svoje vrijeme u produženom boravku, voditelj produženog boravka mora se stručno usavršavati, pratiti stručnu literaturu, koristiti nove ideje i realizirati nastavu u produženom boravku koristeći sve svoje kreativne potencijale, koji će dovesti do kvalitetnih odgojno-obrazovnih postignuća učenika koji pohađaju nastavu u produženom boravku.

VIII PROFIL I NIVO STRUČNE SPREME NASTAVNIKA U PRODUŽENOM BORAVKU

Član 22.

(Stručna sprema nastavnika u produženom boravku)

(1) Profil i nivo stručne spreme nastavnika u u produženom boravku odgovara sljedećim profilima:

a) nastavnik razredne nastave

b) pedagog,

c) socijalni pedagog,

d) pedagog-psiholog

(2) Za realizaciju sadržaja pojedinih segmenata/radionica iz programa rada produženog boravka mogu se angažovati predmetni nastavnici i stručni saradnici (bibliotekar, socijalni radnik).

(3) Direktor škole može iz reda angažovanih nastavnika u produženom boravku imenovati voditelja produženog boravka.

(4) Radni angažman nastavnika u produženom boravku kao i prijava po četrdeset satnoj radnoj sedmici utvrđuje se u skladu sa brojem učenika u grupi i ekonomskoj održivosti grupe.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

IX ISHRANA UČENIKA

Član 23.

(Ishrana)

(1) Ishrana učenika bazira se na zdravim namirnicama i uravnoteženoj ishrani prilagođenoj uzrastu učenika.

(2) Školska ishrana za učenike uključene u produženi boravak obuhvata: doručak, ručak i užinu.

Član 24.

(Način obezbjeđenja ishrane)

(1) Škola obezbjeđuje ishranu učenika u produženom boravku putem:

a) dostave hrane (catering) sa certificiranim izvođačem nakon provedene procedure postupka javne nabavke.

(2) Dobavljač hrane i hrana/namirnice koja se nabavljaju za ishranu u produženom boravku moraju da zadovoljavaju sve higijensko-sanitarne preduslove i imaju relevantne certifikate vezane za kontrolu kvalitete hrane i namirnica.

(3) U slučaju dostave hrane objekti i kuhinje u kojima se hrana pripravlja moraju zadovoljavati sve sanitetsko-higijenske uslove, tehničku ispravnost mašina za pripremu hrane, higijensko-sanitarnu čistoću mašina i prostorija za proizvodnju hrane, stručnost kadra i organizacione sposobnosti potrebne za besprijekornu dostavu gotovih obroka.

Član 25.

(Serviranje obroka)

(1) Serviranje hrane vrši servirka uz asistenciju nastavnika u produženom boravku i nastavnika škole koji učestvuju u radu produženog boravka.

(2) Odlukom direktora moguće je angažovati i drugo osoblje škole kao ispomoć u serviranju ili pripremanju hrane uz obavezno posjedovanje sanitarne knjižice.

**X PRELAZNE I ZAVRŠNE ODREDBE**

Član 26.

(Stupanje na snagu)

Ovaj Pravilnik stupa na snagu osmog dana od dana objave na oglasnoj ploči Škole.

Za tumačenje ovog Pravilnika nadležan je Školski odbor Škole.

Broj:2442-01/2020.

Sarajevo, 30.10.2020.

 Predsjednik Školskog odbora

 Tahmiščija Emir

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_